Uredba Komisije (ES) št. 500/2003

z dne 19. marca 2003

o rokih, v katerih lahko nekateri proizvodi iz žit in riža ostanejo pod režimom carinskega nadzora za predplačilo nadomestil

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 1766/92 z dne 30. junija 1992 o skupni ureditvi trga za žita [1], kakor je bila nazadnje spremenjena z Uredbo (ES) št. 1666/2002 [2] in zlasti člena 13(11) Uredbe,

ob upoštevanju Uredbe Sveta (EGS) št. 3072/95 z dne 22. decembra 1995 o skupni ureditvi trga za riž [3], kakor je bila nazadnje spremenjena z Uredbo Komisije (ES) št. 411/2002 [4] in zlasti člena 13(15) Uredbe,

ob upoštevanju naslednjega:

(1) Uredba Komisije (ES) št. 800/1999 z dne 15. aprila 1999 o skupnih podrobnih pravilih za uporabo sistema izvoznih nadomestil za kmetijske proizvode [5], kakor je bila nazadnje spremenjena z Uredbo (ES) št. 444/2003 [6], omejuje trajanje predhodnega določanja nadomestila na preostanek roka veljavnosti izvoznih dovoljenj. Ta določba lahko za izvajalce oskrbe z žiti in rižem predstavlja težave pri oskrbi v času spremembe tržnega leta in lahko tudi prekine redno dobavo proizvodov iz žit in riža stalnim kupcem. Za sektor žit in riža je zato treba sprejeti posebne ukrepe.

(2) Uredba Komisije (EGS) št. 413/76 z dne 25. februarja 1976 o skrajšanju roka, v katerem nekateri proizvodi iz žit lahko ostanejo pod carinskim nadzorom, ko čakajo na predplačilo nadomestil [7], kakor je bila nazadnje spremenjena z Uredbo (EGS) št. 1873/82 [8], predvideva poseben rok za slad. Ta proizvod je treba vključiti v posebne postopke za žita in razveljaviti Uredbo (EGS) št. 413/76.

(3) Upravljalni odbor za žita ni podal svojega mnenja v roku, ki ga je določil njegov predsednik –

SPREJELA NASLEDNJO UREDBO:

Člen 1

1. Ne glede na člen 28(6) Uredbe (ES) št. 800/1999 lahko proizvodi iz člena 1(1)(a) in (b) Uredbe (EGS) št. 1766/92, razen koruze in sirka, zaradi predelave ostanejo pod carinskim nadzorom do 30. septembra pri izvoznih dovoljenjih, ki jim veljavnost poteče v juliju ali avgustu.

Koruza in sirek lahko zaradi predelave ostaneta pod carinskim nadzorom do 30. novembra pri izvoznih dovoljenjih, ki jim veljavnost poteče v oktobru.

2. Ne glede na člen 28(6) Uredbe (ES) št. 800/1999 lahko neoluščen riž iz člena 1(1)(a) Uredbe (EGS) št. 3072/95 s tarifno oznako KN 100610 zaradi predelave ostane pod carinskim nadzorom do 30. oktobra pri izvoznih dovoljenjih, ki jim veljavnost poteče v septembru.

Člen 2

Uredba (ES) št. 413/76 se razveljavi.

Člen 3

Ta uredba začne veljati tretji dan po objavi v Uradnem listu Evropske unije.

Uporablja se za izjave o plačilu, sprejete od 1. oktobra 2003.

Ta uredba je v celoti zavezujoča in se neposredno uporablja v vseh državah članicah.

V Bruslju, 19. marca 2003

Za Komisijo

Franz Fischler

Član Komisije

[1] UL L 181, 1.7.1992, str. 21.

[2] UL L 193, 29.7.2000, str. 1.

[3] UL L 329, 30.12.1995, str. 18.

[4] UL L 62, 5.3.2002, str. 27.

[5] UL L 102, 17.4.1999, str. 11.

[6] UL L 67, 12.3.2003, str. 3.

[7] UL L 50, 26.2.1976, str. 18.

[8] UL L 206, 14.7.1982, str. 18.

--------------------------------------------------